_:n616d59d93e6642c9ad620d5e8ca78e31xb0
<http://schema.org/articleBody>
"बीना (संवाददाता)। चंदुआर ग्राम सभा में एनसीएल द्वारा बनवाए गए प्राथमिक विद्यालय में बच्चों और शिक्षकों की जगह मवेशी चहल कदमी कर रहे हैं। रात में विद्यालय के कक्षों में नशेड़ी कब्जा जमाते हैं। बता दें कि दो वर्ष पूर्व निर्मित स्कूल को शिक्षा विभाग को हैंडओवर किया जा चुका है। आश्वासन के बाद भी विद्यालय में अब तक पठन-पाठन सुचारु नहीं कराया जिससे इलाके के विस्थापितों में रोष है। विस्थापित ग्राम पंचायत चंदुआर के लोगों का कहना है कि उनकी मांग पर एनसीएल की बीना परियोजना प्रबंधन ने वर्ष 2009-10 में सामुदायिक कर्तव्य निर्वहन के तहत विद्यालय का निर्माण कराया। और शिक्षा विभाग को हैंडओवर भी कर दिया। बावजूद इसके शिक्षा विभाग ने विद्यालय में न तो शिक्षकों की तैनाती की और न ही पठन-पाठन शुरू कराने में दिलचस्पी ली। ग्राम प्रधान रामकिशुन भारती का कहना है कि पठन-पाठन को लेकर जनपद के बीएसए से बात की गई थी। उन्होंने जुलाई सत्र से शैक्षणिक गतिविधियां प्रारंभ करने का आश्वासन दिया है। किंतु जब उनसे पूछा गया कि विद्यालय का देखरेख किसके जिम्मे है तो उन्होंने चुप्पी साध ली। विद्यालय की देखरेख के सवाल पर जिले के शिक्षा विभाग से जुड़े अधिकारी भी बगलें झांकने लगे। "
<https://www.amarujala.com/uttar-pradesh/sonebhadra/Sonbhadra-61714-63>